Þrefalt fleiri mál voru kærð til úrskurðarnefndar um upplýsingamál í fyrra en fyrir þremur árum. Karlar sendu inn nærri 40 kærur fyrir hverja eina kæru sem kona sendi inn.
Málum sem kærð eru til úrskurðarnefndar um upplýsingamál hefur fjölgað mikið síðustu ár. Í fyrra kvað nefndin upp fleiri úrskurði en nokkru sinni áður í 24 ára sögu sinni.
Alls bárust úrskurðarnefnd um upplýsingamál 268 ný mál í fyrra. Fjölgunin hefur verið hröð síðustu þrjú árin, úr því að vera ríflega 80-130 mál á ári í vel yfir 200. Þetta sést líka á úrskurðum nefndarinnar. Hún kvað upp metfjölda úrskurða árið 2019 og aftur í fyrra. Hafsteinn Þór Hauksson, formaður nefndarinnar, segir ekki einhlítar skýringar á aukninguni. Hún kunni þó að vera vegna aukinnar áherslu stjórnvalda á upplýsingamál og meiri afköst og styttri afgreiðslutíma.
Það hefur orðið aukning til dæmis í kærum frá fjölmiðlafólki sem er þá að nýta sér þessa kæruleið í auknum mæli.
Afgreiðslutími nefndarinnar hefur styst síðustu ár, úr 391 degi að meðaltali árið 2016 í 142 daga í fyrra. Hafsteinn segir að brugðist hafi verið við þegar stefndi í óefni fyrir nokkrum árum, ritari ráðinn í fullt starf og nefndarmenn fundað oftar. Gera á enn betur.
Langalgengast er að einstaklingar kæri synjun um aðgengi að upplýsingum til úrskurðarnefndar, því næst koma fjölmiðlar og þar talsvert að baki fyrirtæki og samtök. Karlar eru miklu líklegri til að senda inn kæru en konur, í fyrra bárust 158 kærur frá körlum en fjórar frá konum. Það er ekki ljóst hvers vegna munurinn er svo mikill en eitt kann að skýra hann að hluta.
Það er þannig að við hjá úrskurðarnefndinni eins og önnur stjórnvöld eigum okkar eigin, eigum við að segja fastakúnna, einstaklinga sem leita mjög ítrekað til nefndarinnar og er með fjölda erinda. Það vill þannig til að þessir einstaklingar eru held ég flestir eða allir karlkyns.
Þrefalt fleiri mál voru kærð til úrskurðarnefndar um upplýsingamál í fyrra en fyrir þremur árum. Karlar sendu inn nærri 40 kærur fyrir hverja eina kæru sem kona sendi inn.